32007D0067
L 032/164
JURNALUL OFÍCIAL AL UNIUNII EUROPENE
DECIZIA COMISIEI
din 18 decembrie 2006
de autorizare a statelor membre să prelungească autorizațiile provizorii acordate pentru noua substanță activă tritosulfuron
[notificată cu numărul C(2006) 6573]
(Text cu relevanță pentru SEE)
(2007/67/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), în special articolul 8 alineatul (1) paragraful patru,
întrucât:
(1)
În conformitate cu articolul 6 alineatul (2) din Directiva 91/414/CEE, Germania a primit, în iunie 2001, o cerere din partea BASF AG pentru înscrierea substanței active tritosulfuron în anexa I la Directiva 91/414/CEE. Decizia 2002/268/CE a Comisiei (2) a confirmat că dosarul era complet și că poate fi considerat ca răspunzând, în principiu, cerințelor în materie de date și de informații prevăzute în anexa II și în anexa III la aceeași directivă.
(2)
Confirmarea caracterului complet al dosarului era necesară pentru a permite examinarea sa detaliată și pentru a oferi statelor membre posibilitatea de a acorda autorizații provizorii cu o durată de cel mult trei ani pentru produsele fitosanitare care conțin substanța activă în cauză, cu respectarea condițiilor stabilite la articolul 8 alineatul (1) din Directiva 91/414/CEE și, în special, a celei referitoare la evaluarea detaliată a substanței active și a produsului fitosanitar în ceea ce privește cerințele stabilite prin directiva în cauză.
(3)
Efectele acestei substanțe active asupra sănătății umane și mediului au fost evaluate în conformitate cu dispozițiile articolului 6 alineatele (2) și (4) din Directiva 91/414/CEE, pentru utilizările propuse de către solicitant. Statul membru raportor a prezentat proiectul de raport de evaluare Comisiei la 5 septembrie 2002.
(4)
Ca urmare a prezentării proiectului de raport de evaluare de către statul membru raportor, s-a considerat necesară solicitarea de informații suplimentare solicitantului. Statul membru raportor trebuie să examineze aceste informații și să transmită evaluarea sa. Din această cauză se desfășoară încă examinarea dosarului și nu va fi posibilă îndeplinirea evaluării în termenul prevăzut de către Directiva 91/414/CEE.
(5)
Având în vedere faptul că evaluarea nu a dus până în prezent la apariția unui motiv de îngrijorare imediată, ar trebui permis statelor membre să prelungească, pentru o durată de douăzeci și patru de luni, autorizațiile provizorii acordate pentru produsele fitosanitare care conțin substanța activă în cauză, în conformitate cu dispozițiile articolului 8 din Directiva 91/414/CEE, pentru a permite continuarea examinării dosarului. Se prevede terminarea evaluării și a procesului de decizie privind înscrierea eventuală a tritosulfuronului în anexa I într-un interval de douăzeci și patru de luni.
(6)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Statele membre pot prelungi autorizațiile provizorii acordate produselor fitosanitare care conțin tritosulfuron pentru o perioadă care nu depășește douăzeci și patru de luni de la data adoptării prezentei decizii.
Articolul 2
Prezenta decizie se adresează statelor membre.
Adoptată la Bruxelles, 18 decembrie 2006.